«**The Hanging Tree**» (з англ. — «*Дрэва шыбеніка*») — песня амерыканскага кампазітара Джэймса Ньютана Ховарда, напісаная для фільма «*Галодныя гульні: Сойка-перасмешніца. Частка 1*» і саспяваная актрысай Джэніфер Лоўрэнс, выканаўцай ролі Кітніс Эвердзін. Аўтарства тэксту песні належыць пісьменніца Сьюзен Колінз, суаўтарамі музыкі выступілі Джэрэмая Фрэйц і Уэслі Шульц — удзельнікі індзі-фолк гурта «*The Lumineers*».

Песня была выпушчана лэйблам «*Republic Records*» у складзе саўндтрэка фільма 24 лістапада 2014 года. Праз два тыдні, 9 снежня, песня была выдадзена ў якасці асобнага сінгла.

«*The Hanging Tree*» атрымала пераважна станоўчыя водгукі музычных крытыкаў. Рэцэнзенты высока ацанілі вакал Лоўрэнс, падмецілі падабенства з апалачскай музыкай[en], а таксама адзначылі, што песня выдатна працуе ў якасці балады пра забойства[en]. У камерцыйным плане песня атрымала поспех міжнароднага ўзроўню, дасягнуўшы вяршыні хіт-парадаў на некалькіх рынках, у тым ліку ў Аўстрыі, Венгрыі і Германіі. Песня дасягнула 12-га месца ў хіт-парадзе Billboard Hot 100 і 20-га — у брытанскім Official Charts Company[en]. «*The Hanging Tree*» быў удастоены звання плацінавага дыску ў Канадзе і Германіі, а ў ЗША ўдастоіўся гэтага статуса двойчы.

Паходжанне песні
----------------

Тэкст песні напісаны Сьюзен Колінз, і ўпершыню з’явіўся ў рамане «*Сойка-перасмешніца*». Паводле кнігі Кітніс даведалася словы песні ад свайго бацькі ў дзяцінстве; першапачаткова дзяўчынка не разумела, што песня спяваецца ад імя нябожчыка-шыбеніка. Маці, пачуўшы, як Кітніс разам з сястрой напявалі яе, калі рабілі ўпрыгожванні на шыю з вяроўкі, запатрабавала назаўжды забыцца радкі песні. Пасля смерці бацькі Кітніс не магла пазбавіцца ад прывязчывай мелодыі гэтай песні ў сябе ў галаве. Сэнс песні яна пачала разумець бліжэй да моманту падзей рамана. Кітніс праспявала «*The Hanging Tree*» па просьбе аператара Полукса, і эмацыйнае выкананне кранула таго да слёз (гэты момант адлюстраваны ў фільме). Песня Кітніс была знята на відэа і выкарыстана ў прапагандысцкім роліку, які распаўсюдзіўся па ўсім Панеме.

Пераклад на беларускую мову
---------------------------

На хвалі пратэстаў у Беларусі гурт «*Naviband*» выканаў песню «*The Hanging Tree*» на беларускай мове (пераклад Арцёма Лук’яненка). Кліп «*Пад дубам*» аўтарства Дзмітрыя Буко ў выкананні Ксеніі Жук быў апублікаваны 3 ліпеня 2021 года на старонцы гурта ў Instagram. 9 жніўня 2021 года гурт выпусціў яшчэ адзін кліп на песню «*The Hanging Tree*», гэтым разам сумесна з *«Вольным хорам?!»*.

Зноскі
------

1. ↑  The Hunger Games: Mockingjay, Pt. 1 (Original Motion Picture Score) (англ.).  Сайт «*iTunes Store*» (24 лістапада 2014). Праверана 9 жніўня 2021.
2. ↑  *Lars Brandle.*. Jennifer Lawrence's ‘The Hanging Tree’ Nabs Top 20 Debuts in U.K. Australia (англ.).  Сайт «*Billboard*» (30 лістапада 2014). Праверана 9 жніўня 2021.
3. ↑  The Hunger Games: Mockingjay - Part 1 - Original Score (англ.).  Сайт «*Soundtrack.net*». Праверана 9 жніўня 2021.
4. ↑  *Naviband.*. ПАД ДУБАМ **(нявызн.)**.  Сайт «*Instagram*» (3 ліпеня 2021). Праверана 9 жніўня 2021.
5. ↑  Группа Naviband исполнила песню из фильма "Голодные игры" по-белорусски (руск.).  Сайт «*Euroradio.fm*» (3 ліпеня 2021). Праверана 9 жніўня 2021.
6. ↑  Naviband исполнили по-беларусски саундтрек из «Голодных игр» (руск.).  Сайт «*Reform.by*» (3 ліпеня 2021). Праверана 9 жніўня 2021.
7. ↑  Naviband и «Вольны хор» выпустили кавер песни из «Голодных игр» (руск.).  Сайт «*Хартыя'97*» (9 жніўня 2021). Праверана 9 жніўня 2021.